Δημήτρης Μακαλιάς

Ο Δημήτρης Μακαλιάς (γενν. Αθήνα, 2 Σεπτεμβρίου 1981) είναι Έλληνας ηθοποιός και παρουσιαστής.

Πρώτα χρόνια
Γεννήθηκε το 1981 στην Αθήνα. Τελειώνοντας το σχολείο ξεκίνησε τις σπουδές του στο Εθνικό και Καποδιστριακό Πανεπιστήμιο Αθηνών και συγκεκριμένα στο τμήμα Πολιτικών Επιστημών και Δημόσιας Διοίκησης, παίρνοντας το πτυχίο του τέσσερα χρόνια μετά. Μετά τις σπουδές του στην Δημόσια Διοίκηση αποφάσισε να ασχοληθεί με την υποκριτική δίνοντας εξετάσεις στο Κρατικό Θέατρο Βορείου Ελλάδος.

Βιογραφικό
Τηλεόραση
Έκανε το τηλεοπτικό του ντεμπούτο ως ηθοποιός το 2005 στη σειρά Ο θησαυρός της Αγγελίνας. Το 2007 πρωταγωνίστησε σε ένα επεισόδιο του Safe Sex TV Stories υποδυόμενος τον γιο της Τζόυς Ευείδη. Τη σεζόν 2007-2008 έπαιξε στη δραματική σειρά του Μανούσου Μανουσάκη Ο Φάρος.

Τη 2008 έκανε guest εμφάνιση στις σειρές Λάκης ο γλυκούλης και Οι Ατρόμητοι, ενώ ανήκε στο βασικό καστ της σειράς Έχω ένα μυστικό... που βασιζόταν στη ζωή της Αλίκης Βουγιουκλάκη. Το 2009 συμμετείχε στη σειρά Καρυωτάκης στην ΕΤ1.

Τη σεζόν 2010-2011 πρωταγωνίστησε στην κωμική σειρά του MEGA Η γενιά των 592 ευρώ υποδυόμενος τον Αλέξη έναν νεαρό οικονομολόγο που ψάχνει δουλειά στην Ελλάδα της κρίσης. Το 2011 συμμετείχε στη σειρά Steps στον ΑΝΤ1. Από αυτή τη χρονιά μέχρι το 2013 ανήκε στο καστ της σατιρικής εκπομπής "Κάψε το σενάριο" στο MEGA.

Τη σεζόν 2013-2015 πρωταγωνίστησε στην κωμική σειρά Μοντέρνα οικογένεια, που αποτελεί τη μεταφορά της αμερικανικής σειράς Modern Family, μαζί με τους Αντώνη Καφετζόπουλο, Ζέτα Δούκα, Κώστα Κόκλα, Κλέλια Ρένεση και Γιώργο Τζαβάρα. Το 2014 έλαβε μέρος στον δεύτερο κύκλο του μουσικού talent show του MEGA, Just the 2 Of Us ως ντουέτο με την τότε σύντροφό του Αντιγόνη Ψυχράμη κερδίζοντας την τρίτη θέση. Τη σεζόν 2014-2015 ήταν συμπαρουσιαστής της Κατερίνας Καραβάτου και του Κρατερού Κατσούλη στην πρωινή εκπομπή του Epsilon TV Στα Καλά Καθούμενα. Το 2017 έλαβε μέρος στον 4ο κύκλο του show μεταμφιέσεων Your Face Sounds Familiar στον ΑΝΤ1 φτάνοντας μέχρι την τελική πεντάδα του διαγωνισμού. Το 2018 είχε ένα από τους πρωταγωνιστικούς ρόλους στο νέο κύκλο της σατιρικής σειράς του Λάκη Λαζόπουλου Δέκα μικροί Μήτσοι υποδυόμενος τον αδελφό του Βασίλη Χαραλαμπόπουλου. Τη σεζόν 2018-2019 ήταν συμπαρουσιαστής της Ελένης Τσολάκη στην ψυχαγωγική εκπομπή Τι Λέει; στον ALPHA. Το 2020 συμμετείχε στη σειρά Θα Γίνει Της Πολυκατοικίας στο ΣΚΑΪ, ενώ ανήκε στο καστ της σατιρικής εκπομπής Απόψε Μόνο στο MEGA. Το 2021 έπαιξε στο επεισόδιο «Ο Μικρός Λόρδος» της σειράς Συμπέθεροι απ' τα Τίρανα στο MEGA. Από την ίδια χρονιά συμμετέχει στην ομάδα της πρωινής εκπομπής Ποιος είναι πρωϊνιάτικα στο OPEN. Το 2022 έπαιξε στο επεισόδιο «Τα δικά μου δικά σου» της σειράς Σ' αγαπάω μεν αλλά στο ίδιο κανάλι, ενώ συμμετείχε στη σειρά Flashback της COSMOTE TV. Στον ΑΝΤ1 επέστρεψε το 2023, ως παρουσιαστής και συμμετέχων στην εκπομπή I love Σου Κου για μια σεζόν.

Προσωπική ζωή
Το 2013 ξεκίνησε τη σχέση του με την τραγουδίστρια-ηθοποιό Αντιγόνη Ψυχράμη. Το ζευγάρι παντρεύτηκε το 2015 και απέκτησε δύο παιδιά: έναν γιο, τον Χάρη (γενν. 3 Οκτωβρίου 2017) και μια κόρη, την Αριάδνη (γενν. 22 Νοεμβρίου 2022).

Παραπομπές

 Εξωτερικοί σύνδεσμοι  


Κατηγορία:Έλληνες ηθοποιοί τηλεόρασης
Κατηγορία:Έλληνες ηθοποιοί κινηματογράφου
Κατηγορία:Έλληνες παρουσιαστές